CELEX: 32017D1425
Language: el
Date: 2017-08-04 00:00:00
Title: Απόφαση (ΚΕΠΠΑ) 2017/1425 του Συμβουλίου, της 4ης Αυγούστου 2017, για δράση σταθεροποίησης της Ευρωπαϊκής Ένωσης στο Mopti και στο Segou

5.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 204/90
            
         ΑΠΌΦΑΣΗ (ΚΕΠΠΑ) 2017/1425 ΤΟΥ ΣΥΜΒΟΥΛΊΟΥ
   της 4ης Αυγούστου 2017
   για δράση σταθεροποίησης της Ευρωπαϊκής Ένωσης στο Mopti και στο Segou
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη της Ευρωπαϊκής Ένωσης και ιδίως το άρθρο 28 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 21 Μαρτίου 2011 το Συμβούλιο προσυπέγραψε τη στρατηγική της Ευρωπαϊκής Ένωσης για την ασφάλεια και την ανάπτυξη στην περιοχή του Σαχέλ («στρατηγική της ΕΕ στο Σαχέλ»), υπογραμμίζοντας ότι η Ένωση έχει εκφράσει το ενδιαφέρον της από παλιά για τη μείωση του επιπέδου ανασφάλειας και τη βελτίωση της ανάπτυξης στην περιοχή του Σαχέλ.
            
         
               (2)
            
            
               Στις 9 Φεβρουαρίου 2015 το Συμβούλιο επανέλαβε τη δέσμευσή του να υποστηρίξει την πορεία του Μάλι προς την ανάπτυξη, την ειρήνη, τη συμφιλίωση και τη σταθερότητα. Σε αυτήν τη συνάρτηση, η κυβέρνηση του Μάλι θα πρέπει να σημειώσει πρόοδο όσον αφορά τη διακυβέρνηση, τη δημοκρατία, το κράτος δικαίου, τη μεταρρύθμιση των τομέων της δικαιοσύνης και της ασφάλειας και την καταπολέμηση της ατιμωρησίας.
            
         
               (3)
            
            
               Τον Φεβρουάριο του 2017 η κυβέρνηση του Μάλι ενέκρινε το «Plan de Sécurisation Intégrée des Régions du Centre» («PSIRC») [«σχέδιο ολοκληρωμένης ασφάλειας των κεντρικών περιοχών» («PSIRC»)], προκειμένου να αντιμετωπιστεί η αυξανόμενη ανασφάλεια και να αποκατασταθεί η παρουσία της πολιτικής διοίκησης στην κεντρική περιοχή (Mopti και Segou) του Μάλι.
            
         
               (4)
            
            
               Στις 26 Ιουνίου 2017 η Επιτροπή Πολιτικής και Ασφάλειας (ΕΠΑ) συμφώνησε επί του εγγράφου βασικών εννοιών για δράση σταθεροποίησης στο Mopti και στο Segou που θα υλοποιηθεί από ομάδα σταθεροποίησης της ΕΕ, υπό την αιγίδα της αντιπροσωπείας της Ένωσης στο Μάλι.
            
         
               (5)
            
            
               Στις 10 Ιουλίου 2017 το Μάλι έστειλε επιστολή στον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (ΥΕ), με την οποία καλεί την Ένωση να στηρίξει την αποκατάσταση της πολιτικής διοίκησης στην κεντρική περιφέρεια του Μάλι μέσω της ανάπτυξης μιας ομάδας σταθεροποίησης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Δράση σταθεροποίησης της ΕΕ
   1.   Η Ένωση αναλαμβάνει δράση σταθεροποίησης στο Mopti και στο Segou. Η δράση υλοποιείται από ομάδα σταθεροποίησης της ΕΕ, υπό την αιγίδα της αντιπροσωπείας της Ένωσης στο Μάλι, για επιχειρησιακή φάση 12 μηνών.
   2.   Η ομάδα σταθεροποίησης της ΕΕ δρα σύμφωνα με τους στόχους που ορίζονται στο άρθρο 2 και εκτελεί τα καθήκοντα που προβλέπονται στο άρθρο 3.
   3.   Η εφαρμογή της παρούσας απόφασης ανατίθεται στον ΥΕ.
   Άρθρο 2
   Στόχοι
   Η ομάδα σταθεροποίησης της ΕΕ στηρίζει εθνικά σχέδια και πολιτικές του Μάλι μέσω των συμβουλών της προς τις αρχές του Μάλι για την αποκατάσταση και την επέκταση της πολιτικής διοίκησης στην κεντρική περιοχή του Μάλι, σύμφωνα με τα διεθνή πρότυπα, με πρωταρχικό στόχο την εδραίωση και στήριξη της δημοκρατίας, του κράτους δικαίου, των ανθρώπινων δικαιωμάτων και της ισότητας των φύλων ενισχύοντας τη συνολική διακυβέρνηση στην περιοχή αυτή.
   Άρθρο 3
   Καθήκοντα
   Για να επιτύχει τους στόχους της δράσης σταθεροποίησης της ΕΕ, η ομάδα σταθεροποίησης της ΕΕ:
   
               α)
            
            
               συμβουλεύει τις αρχές του Μάλι στο Mopti και στο Segou σχετικά με εθνικά σχέδια και πολιτικές του Μάλι, μεταξύ άλλων σε ζητήματα σχετικά με τη διακυβέρνηση, και υποστηρίζει τον προγραμματισμό από τις αρχές του Μάλι δραστηριοτήτων με στόχο την επιστροφή της δημόσιας διοίκησης στην περιοχή, σε στενή συνεργασία με όλους τους φορείς της Ένωσης και τα σχετικά προγράμματα της Ένωσης στο Μάλι·
            
         
               β)
            
            
               συμβουλεύει τις αρχές του Μάλι στο Mopti και το Segou σχετικά με την εφαρμογή των προγραμματισμένων δραστηριοτήτων του στοιχείου α), μεταξύ άλλων στηρίζοντας ενισχυμένο διάλογο μεταξύ των αρχών του Μάλι και των τοπικών πληθυσμών, με ιδιαίτερη έμφαση στην εφαρμογή της απόφασης 1325 (2000) του Συμβουλίου Ασφαλείας των Ηνωμένων Εθνών·
            
         
               γ)
            
            
               διευκολύνει τον διυπουργικό συντονισμό για ζητήματα που σχετίζονται με τη διακυβέρνηση και αφορούν το Mopti και το Segou, καθώς και τον συντονισμό μεταξύ των σχετικών υπουργείων του Μάλι και των διοικητικών επαρχιών Mopti και Segou.
            
         Άρθρο 4
   Διάρθρωση της ομάδας σταθεροποίησης της ΕΕ
   1.   Η ομάδα σταθεροποίησης της ΕΕ συμπληρώνει τη δράση της αντιπροσωπείας της Ένωσης στο Μάλι και τις αποστολές ΚΠΑΑ που αναπτύσσονται στο Μάλι. Η ομάδα λειτουργεί στο Bamako, το Mopti και το Segou.
   2.   Ο επικεφαλής της αντιπροσωπείας της ΕΕ στο Μάλι είναι ο επικεφαλής της ομάδας σταθεροποίησης της ΕΕ.
   3.   Ο επικεφαλής της ομάδας σταθεροποίησης της ΕΕ επικουρείται από αναπληρωτή επικεφαλής ομάδας για την καθημερινή εφαρμογή της δράσης σταθεροποίησης της ΕΕ.
   4.   Η ΕΥΕΔ ορίζει το σημείο επικοινωνίας για την ομάδα σταθεροποίησης της ΕΕ στα κεντρικά γραφεία.
   5.   Η αντιπροσωπεία της Ένωσης στο Μάλι παρέχει στην ομάδα σταθεροποίησης της ΕΕ υλικοτεχνική υποστήριξη στην περιοχή.
   Άρθρο 5
   Επικεφαλής της ομάδας σταθεροποίησης της ΕΕ
   1.   Ο επικεφαλής της ομάδας σταθεροποίησης της ΕΕ διασφαλίζει την ορθή και αποτελεσματική εφαρμογή των καθηκόντων της ομάδας, μεταξύ άλλων εκδίδοντας εντολές προς τον αναπληρωτή επικεφαλής ομάδας.
   2.   Ο επικεφαλής της ομάδας σταθεροποίησης της ΕΕ έχει τη γενική ευθύνη να εξασφαλίζει ότι το καθήκον επιμέλειας της Ένωσης εκπληρώνεται σωστά.
   3.   Ο επικεφαλής της ομάδας σταθεροποίησης της ΕΕ είναι υπεύθυνος για τον πειθαρχικό έλεγχο επί της ομάδας. Όσον αφορά το αποσπασμένο προσωπικό, η πειθαρχική δράση ασκείται από την εθνική αρχή απόσπασης σύμφωνα με τους εθνικούς της κανόνες ή από το οικείο θεσμικό όργανο της Ένωσης ή από την ΕΥΕΔ.
   4.   Ο επικεφαλής της ομάδας σταθεροποίησης της ΕΕ έχει ευθύνη να διασφαλίζει ότι η ενσωμάτωση της έμφυλης διάστασης αποτελεί αναπόσπαστο στοιχείο της δράσης σταθεροποίησης της ΕΕ και ότι το έργο αυτό συντονίζεται με το γραφείο του κύριου συμβούλου για θέματα φύλου της ΕΥΕΔ.
   5.   Ο επικεφαλής της ομάδας σταθεροποίησης της ΕΕ διευκολύνει τον συντονισμό των δραστηριοτήτων της ομάδας με τις δράσεις που αναλαμβάνονται από τα κράτη μέλη της Ένωσης και τις αποστολές ΚΠΑΑ της Ένωσης στο Μάλι.
   Άρθρο 6
   Προσωπικό
   1.   Η ομάδα σταθεροποίησης της ΕΕ, περιλαμβανομένου του αναπληρωτή επικεφαλής ομάδας, αποτελείται πρωτίστως από προσωπικό αποσπασμένο από κράτη μέλη, θεσμικά όργανα της Ένωσης ή την ΕΥΕΔ. Το προσωπικό μπορεί επίσης να προσλαμβάνεται από τον επικεφαλής της ομάδας, ανάλογα με τις ανάγκες, με σύμβαση εργασίας, ιδίως αν τα απαιτούμενα καθήκοντα δεν εκτελούνται από προσωπικό αποσπασμένο από την αρχή απόσπασης.
   2.   Κάθε αρχή απόσπασης επιβαρύνεται με τις δαπάνες που συνδέονται με το προσωπικό της αποστολής που έχει αποσπαστεί στην ομάδα σταθεροποίησης της ΕΕ, περιλαμβανομένων των ταξιδιωτικών εξόδων προς και από τον τόπο τοποθέτησης, των μισθών, της ιατροφαρμακευτικής κάλυψης και των επιδομάτων, εκτός των ημερησίων αποζημιώσεων, καθώς και των επιδομάτων δυσμενών συνθηκών και κινδύνου.
   3.   Κάθε αρχή απόσπασης που έχει αποσπάσει μέλος του προσωπικού είναι αρμόδια να αντικρούει τυχόν αξιώσεις που αφορούν ή προέρχονται από το συγκεκριμένο μέλος του προσωπικού και να ασκεί τυχόν αγωγή κατά του αποσπασμένου.
   4.   Το σύνολο του προσωπικού εκτελεί τα καθήκοντά του και ενεργεί προς το συμφέρον της δράσης σταθεροποίησης της ΕΕ. Το σύνολο του προσωπικού τηρεί τις αρχές ασφάλειας και τους στοιχειώδεις κανόνες που ορίζει η απόφαση 2013/C 190/01 του ΥΕ (1).
   Άρθρο 7
   Προνόμια και ασυλίες
   Ο ΥΕ μεριμνά ώστε το προσωπικό της ομάδας σταθεροποίησης της ΕΕ να τυγχάνει των ίδιων προνομίων και ασυλιών με το προσωπικό της αντιπροσωπείας της Ένωσης στο Μάλι.
   Άρθρο 8
   Πολιτικές κατευθύνσεις και παρακολούθηση από την ΕΠΑ
   Η ΕΠΑ παρέχει στη δράση σταθεροποίησης της ΕΕ πολιτικές κατευθύνσεις και παρακολουθεί την εφαρμογή της, με την επιφύλαξη των ευθυνών του ΥΕ.
   Άρθρο 9
   Υποβολή εκθέσεων
   1.   Ο επικεφαλής της ομάδας σταθεροποίησης της ΕΕ υποβάλλει γραπτές εκθέσεις στον ΥΕ, την ΕΠΑ και άλλα προπαρασκευαστικά όργανα του Συμβουλίου κάθε τέσσερις μήνες μετά την έναρξη της επιχειρησιακής φάσης. Υποβάλλει επίσης έκθεση στην ΕΠΑ και σε άλλα προπαρασκευαστικά όργανα του Συμβουλίου κατόπιν αιτήματος. Οι υπηρεσίες της ΕΥΕΔ υποβάλλουν έκθεση στην ΕΠΑ και σε άλλα προπαρασκευαστικά όργανα του Συμβουλίου, εφόσον χρειάζεται.
   2.   Ο επικεφαλής της ομάδας σταθεροποίησης της ΕΕ υποβάλλει στο Συμβούλιο, στον ΥΕ και στην Επιτροπή συγκεφαλαιωτική έκθεση για την εκτέλεση της εντολής κατά τη λήξη της θητείας του.
   Άρθρο 10
   Χρηματοδοτικές ρυθμίσεις
   1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την εντολή της ομάδας σταθεροποίησης της ΕΕ ανέρχεται σε 3 250 000 ευρώ.
   2.   Η διαχείριση όλων των δαπανών γίνεται σύμφωνα με τους κανόνες και τις διαδικασίες που ισχύουν για τον γενικό προϋπολογισμό της Ένωσης. Η συμμετοχή φυσικών και νομικών προσώπων στην ανάθεση συμβάσεων προμηθειών από τον επικεφαλής της ομάδας σταθεροποίησης της ΕΕ είναι ανοικτή χωρίς περιορισμούς. Επιπλέον, δεν εφαρμόζονται κανόνες καταγωγής για τα προϊόντα που αγοράζονται για την ομάδα σταθεροποίησης.
   3.   Ο επικεφαλής της ομάδας σταθεροποίησης της ΕΕ είναι υπεύθυνος για την εκτέλεση του προϋπολογισμού. Η διαχείριση των δαπανών ρυθμίζεται με σύμβαση μεταξύ του επικεφαλής της ομάδας σταθεροποίησης της ΕΕ και της Επιτροπής.
   Άρθρο 11
   Ασφάλεια
   1.   Η αντιπροσωπεία της Ένωσης στο Μάλι είναι υπεύθυνη για την ασφάλεια των μελών της ομάδας και για την εξασφάλιση της συμμόρφωσης με ελάχιστες απαιτήσεις ασφάλειας που εφαρμόζονται στο προσωπικό της αντιπροσωπείας.
   2.   Ο επικεφαλής της ομάδας σταθεροποίησης της ΕΕ συμμορφώνεται με την καθοδήγηση που παρέχει ο περιφερειακός υπεύθυνος ασφάλειας στο Μάλι για τον σχεδιασμό μέτρων ασφάλειας, καθώς και την ορθή και αποτελεσματική εφαρμογή τους από την ομάδα.
   3.   Το προσωπικό της ομάδας σταθεροποίησης της ΕΕ υποβάλλεται σε υποχρεωτική εκπαίδευση για θέματα ασφάλειας προτού αναλάβει τα καθήκοντά του. Ακολουθεί επίσης τακτική επανεκπαίδευση στο θέατρο των επιχειρήσεων την οποία διοργανώνει ο περιφερειακός υπεύθυνος ασφάλειας στο Μάλι.
   Άρθρο 12
   Κοινοποίηση πληροφοριών
   1.   Η ομάδα σταθεροποίησης της ΕΕ τηρεί τις αρχές ασφάλειας και τις ελάχιστες προδιαγραφές που θεσπίζει η απόφαση 2013/C 190/01.
   2.   Ο ΥΕ εξουσιοδοτείται να κοινοποιεί στην Πολυδιάστατη ολοκληρωμένη αποστολή σταθεροποίησης των Ηνωμένων Εθνών στο Μάλι («MINUSMA»), κατά περίπτωση και σύμφωνα με τις επιχειρησιακές ανάγκες της δράσης σταθεροποίησης της ΕΕ, διαβαθμισμένες πληροφορίες και έγγραφα της ΕΕ έως το επίπεδο «RESTREINT UE/EU RESTRICTED» που έχουν παραχθεί για τους σκοπούς της δράσης, σύμφωνα με τους κανόνες ασφάλειας της απόφασης 2013/C 190/01 περί προστασίας διαβαθμισμένων πληροφοριών της ΕΕ. Για τον σκοπό αυτόν μπορούν να καταρτιστούν τοπικές ρυθμίσεις.
   3.   Ο ΥΕ μπορεί να αναθέτει τις άδειες κοινοποίησης πληροφοριών, καθώς και τη δυνατότητα σύναψης των ρυθμίσεων που αναφέρονται στο παρόν άρθρο, στον επικεφαλής της ομάδας σταθεροποίησης της ΕΕ.
   Άρθρο 13
   Συντονισμός
   1.   Ο ΥΕ μεριμνά για τη συνέπεια της εφαρμογής της παρούσας απόφασης προς την εξωτερική δράση της Ένωσης στο σύνολό της, συμπεριλαμβανομένων των αναπτυξιακών προγραμμάτων της Ένωσης, και τον ειδικό εντεταλμένο της Ευρωπαϊκής Ένωσης στο Σαχέλ («ΕΕΕΕ Sahel»), καθώς και την αποστολή ΚΠΑΑ της Ευρωπαϊκής Ένωσης στο Μάλι («EUCAP Sahel Mali») και την εκπαιδευτική αποστολή στο Μάλι («EUTM Mali»).
   2.   Η ομάδα σταθεροποίησης της ΕΕ παρέχει τακτική ενημέρωση στις αποστολές των κρατών μελών στο Μάλι.
   3.   Η ομάδα σταθεροποίησης της ΕΕ συνεργάζεται με όλους τους σχετικούς διεθνείς φορείς, κατά περίπτωση, μεταξύ άλλων τη MINUSMA.
   Άρθρο 14
   Επανεξέταση
   Η ΕΥΕΔ διενεργεί επανεξέταση μετά τη δράση, βασισμένη και στη συγκεφαλαιωτική έκθεση για την εκτέλεση της εντολής που αναφέρεται στο άρθρο 9 παράγραφος 2, η οποία υποβάλλεται στην ΕΠΑ.
   Άρθρο 15
   Έναρξη ισχύος και διάρκεια
   Η παρούσα απόφαση αρχίζει να ισχύει την ημερομηνία έκδοσής της και λήγει στις 31 Οκτωβρίου 2018.
   
      Βρυξέλλες, 4 Αυγούστου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  Απόφαση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, της 19ης Απριλίου 2013, σχετικά με τους κανόνες ασφάλειας για την Ευρωπαϊκή Υπηρεσία Εξωτερικής Δράσης (ΕΕ C 190 της 29.6.2013, σ. 1).